
Zuzana Škorpíková a dielo „Katarze“ je doslova zrkadlom jej vnútorného bytia a ukazuje nám pohľad na svet, ktorý nie je pre každého viditeľný a pochopiteľný. Keď ma Zuzana oslovila so žiadosťou o oponentúru, som bola zo začiatku veľmi skeptická, do akej miery som spôsobilá hodnotiť tak komplikovanú a intímnu tému akou domáce násilie je. Kladiem si otázku, či existuje spôsob ako sa korektne vysloviť, voči subjektu, ktorý si touto traumatizujúcou skutočnosťou prešiel a oponovať mu, akým spôsobom vyobrazuje svoje pocity. Preto aj v mojom posudku sa budem k Zuzaninej práci snažiť pristupovať citlivo a s rešpektom k jej traumatickým zážitkom, ktoré sú neodlučiteľnou súčasťou jej tvorby a pokúsim sa viac zamerať na samotný vývoj autorky diela.

Zuzana označuje svoju tvorbu za nekonvenčnú, ba až drastickú, čo sa tak divákovi môže zo začiatku aj javiť.

Vo svojej teoretickej časti sa odvoláva niekoľkokrát na pojem transgresia, v súvislosti s prekračovaním morálnych hraníc, čomu venuje aj značnú kapitolu v diplomovej práci. Snaží sa poukázať na jej prínos a význam v spoločnosti, pričom hlbšie nahliada do tejto problematiky. Oceňujem, Zuzanin prístup k zhromažďovaniu teoretických poznatkov, pričom sa usiluje pochopiť nielen danú tému, ale aj samu seba a to v súvislosti s vývojom vlastnej tvorby od traumatického zážitku až po samotnú Katarziu, ktorú, ako sama uvádza jej táto práca prináša.

Autorka pre svoju katarziu - zmierenie, nachádza presné zadefinovanie v podobe odberov  krvi, ktoré zhmotňuje vo svojich dielach a tak vťahuje diváka do osobného ponurého sveta. Proces odberu krvi označuje za oslobodzujúci rituál, ktorý má plne pod kontrolou, čím zmierňuje fakt,  že sa v skutočnosti jedná o sebapoškodzovanie. Zuzanina práca sa v istom momente stáva laboratóriom, ktoré je sprevádzané množstvom pokusov v snahe nadobudnúť nové poznatky, pričom k vlastnej krvi pristupuje ako k obnoviteľnému materiálu, ktorý ju učí a posúva na novú úroveň. 

Aj napriek tomu, že ma autorka nechala nahliadnuť do svojho osobného života vnímam v jej práci množstvo nezodpovedaných otázok, pričom vzniká určitá hranica, ktorú ako oponent a divák nesmiem prekročiť, no bezpochyby ma núti sa neustále zamýšľať a vyhodnocovať  problematiku, do ktorej nás prostredníctvom svojich objektov  nenútene vťahuje.

Zuzanine objekty hodnotím predovšetkým zo zaslanej fotodokumentácie a modelových videí. Spôsob akým zdieľa svoje existenciálne skúsenosti považujem ako pozorovateľ za veľmi citlivo zvládnuté, dokonca v určitom momente sa môžu javiť až poeticky. Kladie dôraz na krehkosť a kinetiku, ktorá pôsobí na diváka meditačne až upokojujúco. Jej inštalácia balansuje na pomedzí fragilných sklenených objektov a brutality, ktorú nesie so sebou krv autorky.





V konečnom dôsledku Zuzaninu diplomovú prácu vnímam veľmi pozitívne, od samotného počiatku je zrejmé, že Zuzana vie, čo robí a je nepochybne jedným z autorov, ktorý je schopný narábať s akýmkoľvek médiom tak, aby nechal v divákovi silný odkaz, či už sa jedná o súcit, zdesenie alebo katarziu. Verím, že Zuzane priniesla táto práca nielen duševnú a telesnú očistu, ale taktiež mnoho nových odborných skúsenosti, o čom svedčí aj technicky zvládnuté prevedenie jej objektov. 

